Lodge-eienaar op plaas buite Thabazimbi vermoorArgieffoto Kol. Ronel Otto, woordvoerder van die polisie, het aan Maroela Media gesê Robinson, die eienaar van die lodge, se liggaam is omstreeks 9:00 Woensdagoggend gevind. “Haar liggaam was in ‘n duvet toegedraai. Daar was baie bloed. Sy is vermoedelik met ‘n mes in die nek gesteek.” Otto sê Robinson het glo vroeër geld getrek om haar werkers te betaal. Niemand is nog in hegtenis geneem in verband met die voorval nie. Ian Cameron, AfriForum se hoof van gemeenskapsveiligheid, sê Robinson was ‘n Britse burger en het die lodge bestuur nadat haar man ‘n paar jaar gelede oorlede is. Cameron sê Robinson is glo wreed doodgeslaan. Volgens Cameron is die polisie besig met ’n ondersoek en na gerugte word twee plaaswerkers vermis, wat moontlik met die saak verband kan hou. “Nog ŉ wrede moord in Suid-Afrika. Die regering se stadige optrede om misdaad te prioritiseer verwring die beeld wat van ons land na die res van die wêreld uitgestraal word,” het Ian Cameron, AfriForum se hoof van gemeenskapsveiligheid, gesê. Die minister van polisie, Nkosinathi Nhleko, het in die afgelope maand aangekondig dat die polisie dringend na plaasaanvalle gaan kyk. “Ons kan nie meer wag vir die regering nie en hoewel ons mnr. Nhleko se uitspraak verwelkom, beteken woorde niks sonder dade nie. Hulle vat te lank,” het Cameron gesê.